钦定古今图书集成/明伦汇编/氏族典/第175卷 > 钱养廉
## 钦定古今图书集成/明伦汇编/氏族典/第175卷 > 钱养廉

按《浙江通志》：“养廉，字国维，仁和人，立之子也。万历进
士，授工部都水司主事，管河夏镇。汶泗诸泉，以夏镇
为壑，而昭阳诸湖又在其下流。养廉亲履其地，先从
堤旁开二支河，以杀水势，又议于昭阳湖侧凿石通
道，至徐邳以下无壅塞漕渠，可百年无事。会丁外艰，
服阕，补吏部考功署郎中。张位当国，要结大珰，与吏”
部争权，孙丕扬以清望，特用养廉，非阁臣议。丕扬去，
养廉调验封。适礼部尚书范谦以赠荫事，养廉薄其
人，会甄别，养廉遂削夺。少聘黄氏。后失明，养廉请于
父，卒娶瞽女，里党多之。卒年五十八，后赠光禄少卿。
弟养度，中万历辛卯科，历官兵部郎。